Hans Kristian Skibby (DF), 2012-11-01:
Der er måske egentlig ikke så meget at tilføje i den her diskussion, for det er sådan set de samme ting, som vi fæstner os ved i det her, jeg vil ikke sige indviklede lovforslag, men der er trods alt mange forskellige ting i det her lovforslag, som den nye erhvervsminister har valgt at fremsætte.
Ordførere før mig har jo været inde på, at det indeholder forskellige delelementer, bl.a. en indførelse af den her internationale konvention om fjernelse af skibsvrag osv.
Det er jo selvfølgelig egentlig godt, at vi endelig får bugt med nogle af de problemstillinger, der har været i mange danske kystområder, hvor man har kunnet se, at der har ligget skibsvrag, som måske nok ikke har været til fare for sejladsen og fiskeriet, men som visuelt har været til skade for det danske miljø, fordi det er træls at se på gamle skibe, som ikke længere kan sejle.
Men med det her lovforslag sikres der i hvert fald en forsikringspligt, og det sikres også, at der bliver en betalingsordning, som gør, at der vil blive tilført ressourcer til at få de her skibe fjernet, når de desværre kommer til at ligge forkerte steder.
Den del af lovforslaget kan vi i Dansk Folkeparti egentlig godt se fornuften i.
Derfor er det vigtigt, at vi får udvidet søterritoriet.
De forbedrede klageadgange for utilfredse skibspassagerer synes vi også er fornuftig set i forhold til, at det drejer sig om folk under transport, hvor man hermed kan blive sidestillet med folk, der har køb en busbillet eller en togbillet eller en flybillet, altså at der bliver nogle ensartede regler, også når det handler om de klager, der kommer, fra folk med eksempelvis nedsat funktionsevne, som føler sig dårligt serviceret i forhold til den assistance, de har købt.
Det er også noget, som vi kan støtte.
Dog vil jeg sige, at der i lovforslaget står, at de nærmere regler om klageorganer og gebyrer vil blive fastlagt efterfølgende.
Jeg synes, det er lidt svært sådan bare på stående fod at sige ja til det, når vi ikke ved, hvilke bødestørrelser, klagesanktioner osv. der bliver åbnet op for.
Vi vil selvfølgelig gerne have ministeren til helt nøgternt at præcisere, hvad det er, det går ud på.
Med hensyn til det sidste punkt om en betalingsordning for især de meget små skibe som f.eks. fritidssejlere er vi altså ikke så positivt stemt over for det her forslag.
Vi har noteret os de høringssvar, vi har fået, bl.a. fra Dansk Sejlerunion, Danske Tursejlere og alle mulige andre, hvori det præciseres, at der jo er nogle urimeligheder i lovforslaget i spørgsmålet om, hvor stor en del af den her regning på 11 mio. kr., som kommer til at lande hos de folk, der typisk har både under 20 bruttoregisterton osv.
Der synes vi, at man måske skulle prøve at kigge på den der betalingsfordelingsnøgle og se, om der ikke kan gøres noget ved den.
Ellers vil vi anbefale ministeren at få skilt den del af det ud af det her lovforslag, så vi har mulighed for at støtte de ting, der langt hen ad vejen efter vores mening er positive, og det er det altså ikke med betalingsordninger.
Der ligger vi lidt i tråd med de ting, der er blevet sagt bl.a. fra Venstres ordfører.
På den baggrund er vi positivt indstillet, og vi ser frem til det videre udvalgsarbejde.